Κατοικίες με πισίνες, μεζονέτες και επαγγελματικά ακίνητα μεγαλοοφειλετών, βγάζει στο σφυρί η Εφορία στα τέλη Ιουλίου.

Πρόκειται για τη δεύτερη φάση των ηλεκτρονικών πλειστηριασμών, η οποία περιλαμβάνει ακίνητα φυσικών και νομικών προσώπων, με χρέη αρκετών χιλιάδων ευρώ ή και εκατομμυρίων ευρώ προς την εφορία και τα ασφαλιστικά ταμεία. Ένας εκ των οφειλετών οφείλει προς εφορία και Ταμεία συνολικό ποσό περίπου 220 εκατ. ευρώ.

Καθίσταται σαφές, πως η ΑΑΔΕ εντείνει τις προσπάθειές της για την είσπραξη των ληξιπρόθεσμων οφειλών από φορολογούμενους οι οποίοι αδιαφορούν για την ρύθμιση των χρεών τους, ενώ το ενδιαφέρον της είναι στραμμένο στους έχοντες μεγάλες οφειλές.

Δύο εκ των οφειλετών βρίσκονται και στη λίστα της ΑΑΔΕ με τους φορολογούμενους που έχουν χρέη, άνω των 150.000 ευρώ. Οι πλειστηριασμοί θα είναι ηλεκτρονικοί και μπορούν σε αυτούς συμμετέχουν όλοι οι ενδιαφερόμενοι.

Αξίζει να σημειωθεί ότι με βάση το νομοθετικό πλαίσιο, ο ιδιοκτήτης του ακινήτου και συνάμα και οφειλέτης της εφορίας μπορεί να αποτρέψει τον πλειστηριασμό, αν μέχρι και λίγο πριν την διεξαγωγή του, τακτοποιήσει την οφειλή του.

Σε ότι αφορά στους μικροοφειλέτες, πηγές του υπουργείου Οικονομικών υπενθυμίζουν τις οδηγίες που έχουν δοθεί στους προϊσταμένους των ΔΟΥ σε ότι αφορά στην 1η κατοικία ή μοναδική κατοικία του φορολογούμενου να μην βγαίνει στον πλειστηριασμό εφόσον η αξία της είναι μέχρι τα όρια απαλλαγής από το φόρο μεταβίβασης ακινήτων κατά την αγορά 1ης κατοικίας.

Δηλαδή, για ζευγάρι χωρίς παιδιά το όριο είναι 250.000 ευρώ, ενώ για ζευγάρι με δύο παιδιά με δύο παιδιά, το όριο της "προστασίας" είναι 300.000 ευρώ. Αναλυτικότερα τα όρια απαλλαγής από τον ΦΜΑ είναι:

Άγαμος 200.000 ευρώ

Έγγαμος 250.000 ευρώ

Έγγαμος ΑΜΕΑ 275.000

Τα παραπάνω ποσά προσαυξάνονται κατά 25.000 ευρώ για κάθε ένα από τα δύο πρώτα παιδιά και κατά 30.000 ευρώ για καθένα από τα επόμενα παιδιά.

Επίσης για τα οικόπεδα, επί ων οποίων θα κτιστεί 1η κατοικία, τα αφορολόγητα όρια είναι:

Για τον άγαμο 50.000 ευρώ.

Για τον έγγαμο 100.000, ευρώ.

Τα ποσά προσαυξάνονται κατά 10.000 ευρώ για κάθε ένα από τα δύο πρώτα παιδιά και κατά 15.000 ευρώ για καθένα από τα επόμενα παιδιά.

Το πρόγραμμα των πλειστηριασμών



1. Στις 25 Ιουλίου βγαίνει στο σφυρί από την ΕΜΕΙΣ, ακίνητο οφειλέτη (φυσικό πρόσωπο) που υπάγεται στη ΦΑΕ ΘΕΣΣΑΛΟΝΙΚΗΣ.

Ο πλειστηριασμός αφορά σε οικόπεδο με διώροφη οικοδομή που βρίσκεται στον Σκαραμαγκά, στο Δήμο Χαϊδαρίου, στη διασταύρωση οδών Ποσειδώνος και Αθηνών Κορίνθου.

Η έκταση του οικοπέδου είναι 523,80 τ.μ. και διαθέτει υπόγεια αποθήκη έκταση 300 τ.μ., Ισόγεια επαγγελματική στέγη 290 τ.μ. και επαγγελματική στέγη 146 τ.μ. στον Α΄ όροφο.

Η τιμή 1ης προσφοράς ορίστηκε στο ποσό των 260.000 ευρώ.

2. Στις 26 Ιουλίου 2018 η Επιχειρησιακή Μονάδα Είσπραξης (Ε.Μ.ΕΙΣ), βγάζει σε πλειστηριασμό ακίνητο στην Εκάλη, φυσικού προσώπου, που υπάγεται στη ΔΟΥ Α' Πατρών το οποίο υπάρχει στη λίστα των μεγαλοοφειλετών, καθώς οφείλει το ποσό των 309.535,61 ευρώ.

Πρόκειται για την πλήρη κυριότητα διώροφης κατοικίας με υπόγειο στη θέση Εκάλη Αττικής επί της οδού Ευτέρπης, έκτασης 1.250,00 τ.μ. το οικόπεδο και 160,00 τ.μ. το ισόγειο και Α' όροφος πλέον υπογείου.

Η τιμή εκκίνησης ορίστηκε στο ποσό των 215.000 ευρώ.

3. Στις 26 Ιουλίου 2018 εκπλειστηριάζεται από τη Δ.Ο.Υ. Α΄ Πατρών μονοκατοικία στην Πάτρα, που ανήκει σε φυσικό πρόσωπο, το οποίο δεν υπάρχει στη λίστα των μεγαλοοφειλετών.

Πρόκειται για οικόπεδο με οικία, γκαράζ, αποθήκη, πισίνα. Η έκταση του οικοπέδου είναι 2.041,48 τ.μ., 110 τ.μ. είναι η οικία 32 τ.μ. το γκαράζ και 30 τ.μ. η αποθήκη. Το ακίνητο βρίσκεται στη "ΔΑΦΝΗ" Οικισμός Καστριτσίου, δημοτικής ενότητας Ρίου του Δήμου Πατρέων.

Η τιμή 1ης προσφοράς ορίστηκε στο ποσό των 421.000,0

4. Στις 27 Ιουλίου βγαίνει στο σφυρί, από την Επιχειρησιακή Μονάδα Είσπραξης (ΕΜΕΙΣ) ένα ακίνητο με τρία κτίσματα το οποίο ανήκει στην εταιρεία Πάπιστας Εμπορική ΑΕ.

Η συγκεκριμένη εταιρεία που το όνομα του ιδιοκτήτη της είχε εμπλακεί στο σκάνδαλο της Μονής Βατοπεδίου - βρίσκεται στον κατάλογο των μεγαλοοφειλετών του Δημοσίου, καθώς οφείλει 180,6 εκατ. ευρώ, στην Εφορία και 37,95 εκατ. ευρώ στα ασφαλιστικά Ταμεία. Το σύνολο των οφειλών της φτάνει σε 218,6 εκατ. ευρώ.

Πρόκειται για ένα αγροτεμάχιο έκτασης 6.858,66 τ.μ., με 3 κτίσματα, που βρίσκεται στη θέση Μάνδρες, στο δημοτικό διαμέρισμα Γαλλικού του Δήμου Κιλκίς.

Η τιμή 1ης προσφοράς ορίστηκε στο ποσό των 190.000 ευρώ.